## Pravilnik o unutarnjem redu u Nacionalnom parku "Paklenica"

### NN 38/1996 (14.5.1996.), Pravilnik o unutarnjem redu u Nacionalnom parku "Paklenica"

# DRŽAVNA UPRAVA ZA ZAŠTITU KULTURNE I PRIRODNE BAŠTINE

Na temelju članka 30. Zakona o zaštiti prirode ("Narodne novine",
br. 30/94 i 72/94), a u svezi s člankom 37. stavak 1. točka 8. Zakona o
ustrojstvu i djelokrugu ministarstva i državnih upravnih organizacija ("Narodne
novine" br. 72/94), ravnatelj Državne uprave za zaštitu kulturne i
prirodne baštine donosi

## PRAVILNIK

### O UNUTARNJEM REDU U NACIONALNOM PARKU "PAKLENICA"

Članak 1.

Ovim Pravilnikom uređuju se pitanja zaštite, unapređenja i korištenja
Nacionalnog parka "Paklenica" (u daljnjem tekstu: Nacionalni
park), te propisuju prekršaji i određuju upravne mjere za nepoštivanje
odredaba ovog Pravilnika.

Članak 2.

Zaposlenici Javne ustanove "Nacionalni park Paklenica" (u
daljnjem tekstui: Ustanova), stanovnici Nacionalnog parka, vlasnici i ovlaštenici
prava na nekretninama, te fizičke i pravne osobe koje na području Nacionalnog
parka obavljaju dopuštenu djelatnost i posjetitelji Nacionalnog parka dužni
su se pridržavati odredaba ovoga Pravilnika.

Članak 3.

Ustanova je dužna skrbiti o zaštiti, održavanju i promicanju Nacionalnog
parka.

II. UNUTARNJI RED U NACIONALNOM PARKU

1. Zaštita živog i neživog svijeta kopna

Članak 4.

Na području Nacionalnog parka zabranjena je sječa i pošumljavanje.

Iznimno, dopuštena je sanitarna sječa šume, sječa uzgojnog karaktera
i pošumljavanje uz dopuštenje Državne uprave za zaštitu kulturne i prirodne
baštine (u daljnjem tekstu: Državna uprava).

Članak 5.

Zabranjeno je branje, sakupljanje, uklanjanje sa staništa i oštećivanje
biljki bez prethodnog dopuštenja Državne uprave.

Obavljanje tradicionalne poljoprivrede je dozvoljeno.

Članak 6.

Zabranjena je ispaša stoke na području Nacionalnog parka, izuzev uz
dozvolu Ustanove.

Članak 7.

Zabranjeno je loženje vatre izvan naselja i mjesta koja su posebno označena
za tu namjenu.

Članak 8.

Zabranjeno je vađenje mineralnih sirovina i mijenjanje pejzaža, kao
i bilo koja druga eksploatacija prirodnih izvora.

Članak 9.

Na području Nacionalnog parka, zabranjeno je:

-graditi i postavljati objekte bez dopuštenja Državne uprave,

-odlaganje građevinskog otpadnog materijala

-odlaganje industrijskog i kućnog otpada,

-ispuštanje tekućina i uporaba kemijskih sredstava kojima se može ugroziti
izvornost biljnog i životinjskog svijeta, odnosno onečistiti.

Posjetitelji Nacionalnog parka dužni su sve otpatke odložiti na za to
predviđena mjesta.

Članak 10.

Stanovnici, vlasnici i ovlaštenici prava na nekretninama, te posjetitelji
Nacionalnog parka dužni su se pridržavati pismenih upozorenja u svezi zaštite
šume od požara.

Članak 11.

Zabranjeno je unošenje stranih (autohtonih) životinjskih i biljnih vrsta
na području Nacionalnog parka bez dopuštenja Državne uprave.

Članak 12.

Zabranjeno je kampiranje na području Nacionalnog parka.

Iznimno se može odobriti logorovanje u pojedinim slučajevima (gorska
služba spašavanja, istraživanja i sl.) uz odobrenje Ustanove.

Članak 13.

Da bi se zaštitile geološke, hidrografske, geomorfološke i druge pejsažne
vrijednosti Nacionalnog parka, zabranjeno je na cijelom njegovom području:

-svako zadiranje u tlo kojim se ugrožavaju, oštećuju ili uništavaju
bilo koji objekti ili stvari mineraloško-petrografskog ili paleontološkog
karaktera;

-mijenjanje prirodnog izgleda predjela i oštećivanje prirodnih i kulturno-povijesnih
spomenika;

-svako oštećivanje ili lomljenje špiljskih ukrasa;

-svako zagađivanje, onečišćenje i mijenjanje vodotoka i izvora.

Članak 14.

Na području Nacionalnog parka nije dozvoljeno:

-rastjerivanje, uznemiravanje, proganjanje, hvatanje, ozljeđivanje i
ubijanje bilo koje vrste životinja;

-oštećivanje njihovih razvojnih oblika, gnijezda ili legla i obitavališta;

-sakupljanje kukaca i njihovih jaja.

Iznimno na području Nacionalnoh parka dozvoljeno je hvatanje i ubijanje
životinja u znanstveno-istraživačke svrhe, radi provođenja sanitarnih mjera
i uspostave prirodne ravnoteže, uz dopuštenje Državne uprave.

Članak 15.

Zabranjeno je snimanje ili fotografiranje u Nacionalnom parku u komercijalne
svrhe bez odobrenja Ustanove.

2. Lov

Članak 16.

Na području Nacionalnog parka zabranjen je lov.

Zabranjeno je loviti, hvatati i uznemiravati ptice i u preletu.

Članak 17.

Zabranjeno je nošenje vatrenog oružja, odnosno drugog oružja pogodnog
za lov na području Nacionalnog parka.

Vatreno oružje na području Nacionalnog parka mogu nositi samo službene
i ovlaštene osobe u skladu sa zakonom.

Članak 18.

Na području Nacionalnog parka zabranjeno je slobodno kretanje pasa.

Psi se mogu držati vezani ili u ograđenom prostoru, te voditi na uzici.

3. Posjetitelji

Članak 19.

Nacionalni park kao prostor naročite kulturne, znanstvene, odgojne,
obrazovne, turističke i rekreativne vrijednosti namijenjen je posjećivanju.

Posjetitelji Nacionalnog parka mogu u njega ući samo na mjestima koja
su određena kao ulazi u Nacionalni park.

Članak 20.

Za ulaz u Nacionalni park plaća se naknada Ustanovi.

Visinu naknade za ulaz u Nacionalni park utvrđuje ravnatelj Ustanove.

Za vrijeme boravka na području Nacionalnog parka posjetitelji su dužni
sačuvati ulaznicu.

Članak 21.

Pravce kretanja i mjesta koja se mogu posjećivati utvrđuje Ustanova.

Pravci kretanja i mjesta koja se mogu posjećivati moraju biti odgovarajuće
označeni.

Članak 22.

Unutar granica Nacionalnog parka dozvoljeno je kretanje posjetiteljima
samo na područjima i stazama koje su označene i namijenjene razgledavanju
i posjećivanju.

Kretanje posjetitelja izvan područja i staza iz stavka 1. ovog članka
dozvoljeno je samo uz pratnju zaposlenika Ustanove.

Ustanova će vlasnicima i ovlaštenicima prava na nekretninama na području
Nacionalnog parka izdati iskaznicu za nesmetano kretanje do nekretnina.

4. Obavljanje djelatnosti

Članak 23.

Pravne i fizičke osobe koje obavljaju djelatnosti na području Nacionalnog
parka dužne su postupati u skladu sa zakonom, provedbenim propisima donesenim
na temelju zakona i ovim Pravilnikom.

Za obavljanje djelatnosti na području Nacionalnog parka potrebno je
i odobrenje Ustanove.

Za izdavanje odobrenja plaća se naknada čiji iznos utvrđuje ravnatelj
Ustanove.

5. Ostale zabrane i ograničenja

Članak 24.

Brzina kretanja vozila na motorni pogon na putevima Nacionalnog parka
je ograničen i to:

-za izletnički vlak, traktore, radne strojeve i kultivatore, do 20 km/h;

-za autobuse, teretna i kombi vozila, do 30 km/h;

-za osobna vozila, do 40 km/h;

Fizičke i pravne osobe koje imaju trajnu potrebu za prometovanjem po
cestama na kojima je promet ograničen moraju za prometovanje imati odobrenje
Ustanove.

Iznimno u slučaju da fizičke i pravne osobe imaju potrebu za jednokratnim
prometovanjem po cestama gdje je promet ograničen ovlaštena osoba Ustanove
može im usmeno odobriti prometovanje.

III. PROTUPOŽARNA ZAŠTITA

Članak 25.

Protupožarnu zaštitu Nacionalnog parka Ustanova provodi i u cilju preventivnih
protupožarnih mjera koja organizira i osigurava:

1. stalnu osmatračno-dojavnu službu, koju obavljaju djelatnici protupožarne
zaštite Ustanove.

2. stalnu prohodnost puteva i staza kroz šume i šumsko zemljište,

3. ispravnost uređaja za gašenje požara i njihovo stalno tehničko osuvremenjivanje,

4. zabranu loženja vatre izvan naselja i mjesta koja su posebno označena
i određena za tu namjenu.

Mjere protupožarne zaštite Nacionalnog parka djelatnici Ustanove provode
u skladu s općim aktom i operativnim programom Ustanove.

IV NADZOR I UPRAVNE MJERE

Članak 26.

Nadzor nad provođenjem ovog Pravilnika obavlja Ustanova te nadležna
tijela državne uprave u sklopu svoje nadležnosti.

Članak 27.

Neposrednu zaštitu u Nacionalnom parku obavljaju nadzornici.

Članak 28.

Nadzornik Nacionalnog parka ima službenu iskaznicu.

Sadržaj i oblik iskaznice propisuje ravnatelj Državne uprave.

Članak 29.

Nadzornik Nacionalnog parka ima propisanu odoru i znak.

Izgled i boju odore i znaka propisuje ravnatelj Državne uprave.

Članak 30.

Nadzornik Nacionalnog parka smije za vrijeme obavljanja dužnosti nositi
oružje.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove, u skladu sa zakonom.

Članak 31.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Nacionalnog parka je ovlašten podnijeti prekršajnu
prijavu, ili je kazniti na licu mjesta.

Članak 32.

U obavljanju nadzora nadzornik Nacionalnog parka ovlašten je:

-zatražiti od posjetitelja osobnu iskaznicu ili drugu ispravu na temelju
koje se može utvrditi identitet posjetitelja;

-pregledati prtljagu i prijevozno sredstvo posjetitelja;

-zatražiti predočenje posebnog odobrenja za obavljanje određene djelatnosti
ili za kretanje po Nacionalnom parku kada je to propisano ovim Pravilnikom;

-zabraniti na licu mjesta kopanje odnosno odvoženje mineralnih sirovina;

-narediti uklanjanje objekata koji su postavljeni bez odobrenja ili
protivno odobrenju odnosno, suprotno odredbama ovoga Pravilnika;

-narediti izvršenje obveze, ako u postupku kontrole utvrdi da se ona
ne obavlja prema odredbama ovoga Pravilnika;

-pregledati osobu ako se osnovano sumnja da nosi oružje na području
Nacionalnog parka protivno odredbama ovoga Pravilnika;

-zabraniti prodaju suvenira i druge robe koja se na području Nacionalnog
parka prodaje bez odobrenja Ustanove;

-poduzimati i druge radnje i mjere potrebne za provođenje reda propisanog
ovim Pravilnikom;

Ako fizičke ili pravne osobe ne postupe po rješenju nadzornika Nacionalnog
parka u obavljanju nadzora, nadzornik može, u opravdanim slučajevima, i
kada je to po prirodi obveze, narediti izvršenje obveze putem trećih osoba,
te u skladu sa zakonom provesti postupak naplate troškova od osobe koja
je bila dužna postupiti po rješenju.

Članak 33.

U obavljanju nadzora po ovom Pravilniku nadzornik Nacionalnog parka
ovlašten je:

-privremeno oduzeti oružje koje nosi osoba bez odobrenja,

-oduzeti protupravno prisvojeni dio živog i neživog svijeta koji pripada
Nacionalnom parku, te privremeno oduzeti sredstva kojima je izvršeno protupravno
prisvajanje,

-privremeno oduzeti robu koja se na području Nacionalnog parka prodaje
suprotno odredbama ovog Pravilnika,

-izreći mandatnu kaznu.

Članak 34.

Nadzornik Nacionalnog parka ovlašten je izreći kaznu na mjestu prekršaja
u slučajevima propisanim ovim Pravilnikom.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u roku osam dana (8) dana od dana kad je učinjen prekršaj.

Članak 35.

U postupku provođenja nadzora nadzornik Nacionalnog parka donosi rješenje.

Žalba protiv rješenja nadzornika može se izjaviti Državnoj upravi.

Članak 36.

Na vođenje upravnog postupka, kao i na druge radnje u postupku nadzora
nad provođenjem reda propisanog ovim Pravilnikom primjenjuju se odredbe
Zakona o općem upravnom postupku.

V. OZNAKE UNUTAR NACIONALNOG PARKA

Članak 37.

Označavanja na području Nacionalnog parka obavljaju se sukladno prostornom
planu i ovom Pravilniku.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom svjetskom jeziku o čemu
odlučuje ravnatelj Ustanove uz prethodnu suglasnost Državne uprave.

VI. KAZNENE ODREDBE

Članak 38.

Novčanom kaznom od 2.000,00 do 15.000,00 kn kaznit će se za prekršaj
pravna osoba:

-ako obavlja sječu ili pošumljavanje (članak. 4.);

-ako bere i sakuplja biljke bez dopuštenja Državne uprave (članak 5.);

-ako vadi mineralne sirovine ili na bilo koji drugi način eksploatira
prirodne izvore, odnosno mijenja pejsaž (članak 8.);

-ako gradi ili postavi objekt bez dopuštenja Državne uprave (članak
9.);

-ako odlaže građevinski otpadni materijal, industrijski i kućni otpad,
upotrebljava kemijska sredstva kojima se može ugroziti izvornost biljnog
i životinjskog svijeta (članak 9.);

-ako unosi strane životinjske i biljne vrste na području Nacionalnog
parka bez dopuštenja Državne uprave (članak 11.);

-ako prikuplja, vadi i donosi, ugrožava, oštećuje ili uništava koji
objekt ili stvar mineraloško-petrografskog ili paleontološkog karaktera,
mijenja prirodni izgled predjela i oštećuje prirodno i kulturno-povijesne
spomenike, oštećuje špiljske ukrase, zagađuje onečišćuje i mijenja vodotok
i izvore (članak 13.);

-ako hvata, rastjeruje, uznemirava, proganja, ozljeđuje i ubija bilo
koje vrste životinja, oštećuje njihove razvojne oblike, gnijezda ili legla
i obitavališta, sakuplja kukce i njihova jaja (članak 14.);

-snima ili fotografira u komercijalne svrhe bez odobrenja (članak 15.);

-ako obavlja djelatnost na području Nacionalnog parka bez odobrenja
Ustanove (članak 20.);

-ako obavlja promet s motornim vozilom nedozvoljenom brzinom i ili po
cestama na kojima je promet ograničen, bez odobrenja Ustanove (članak 24.);

-Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 4.000,00 kn.

Članak 39.

Novčanom kaznom od 500,00 do 5.000,00 kn kaznit će se za prekršaj fizička
osoba:

-ako obavlja sječu ili pošumljava (članak 4.);

-ako bere, sakuplja i uklanja sa staništa biljke bez dopuštenja Državne
uprave (članak 5.);

-ako obavlja ispašu stoke bez dopuštenja Ustanove (članak 6.);

-ako loži vatru izvan mjesta koja su označena i određena za tu namjenu
(članak 7.);

-ako vadi mineralne sirovine ili na bilo koji drugi način eksploatira
prirodne izvore ili mijenja pejsaž (članak 8.);

-ako gradi ili postavi objekt bez dopuštenja Državne uprave (članak
9.);

-ako odlaže građevinski otpadni materijal, industrijski i kućni otpad
te upotrebljava kemijska sredstva kojima se može ugroziti izvornost biljnog
i životinjskog svijeta (članak 9.);

-ako se ne pridržava pismenih upozorenja u svezi zaštite šume od požara
(članak 10.);

-ako unosi strane životinjske i biljne vrste na području Nacionalnog
parka bez dopuštenja Državne uprave (članak 11.);

-ako obavlja kampiranje na području Nacionalnog parka (članak 12.);

-ako prikuplja, vadi, odnosi, ugrožava, oštećuje ili uništava objekte
ili stvari mineraloško-peterografskog ili paleontološkog karaktera, mijenja
prirodni izgled predjela ili oštećuje prirodne i kulturno-povijesne spomenike,
oštećuje ili lomi špiljske ukrase, zagađuje, onečišćuje i mijenja vodotoke
i izvore (članak 13.);

-ako uznemirava, rastjeruje, hvata, proganja, ozljeđuje i ubija bilo
koje vrste životinja, oštećuje njihove razvojne oblike, gnijezda ili legla
i obitavališta, sakuplja insekte i dr. (članak 14.);

-ako obavlja snimanje ili fotografiranje u komercijalne svrhe bez odobrenja
Ustanove (članak 15.);

-ako obavlja lov na području Nacionalnog parka (članak 16.);

-ako nosi vatreno oružje odnosno drugo oružje pogodno za lov (članak
17.);

-ako ne drži psa vezanog ili u ograđenom prostoru ili ga vodi bez uzice
(članak 18.);

-ako se zatekne u Nacionalnom parku bez ulaznice (članak 20.);

-ako se kreće izvan područja namijenjenih za razgledavanje i posjećivanje
(članak 22.);

-ako obavlja djelatnost na području Nacionalnog parka bez odobrenja
Ustanove (članak 23.);

-ako se kreće vozilom brzinom koja nije dozvoljena ili ako se kreće
vozilom po cestama na kojima je promet ograničen, bez odobrenja Ustanove
(članak 24.);

Za prekršaje iz stavka 1. ovoga članka nadzornik Nacionalnog parka ovlašten
je na licu mjesta naplatiti novčanu kaznu od 400,00 kn.

Članak 40.

Prihodi ostvareni od naknade i mandatnih kazni, prihod su Ustanove i
koriste se za zaštitu i promicanje Nacionalnog parka.

VII. PRIJELAZNE I ZAVRŠNE ODREDBE

Članak 41.

Ravnatelj Državne uprave i ravnatelj Ustanove donijet će provedbene
propise, prema odredbama ovoga Pravilnika, u roku od 30 dana od dana stupanja
na snagu ovoga Pravilnika.

Ustanova će u roku od 60 dana od dana stupanja na snagu ovoga Pravilnika
obaviti označavanja u području Nacionalnog parka sukladno ovom Pravilniku.

Članak 42.

Stupanjem na snagu ovoga Pravilnika prestaje važiti Odluka o unutarnjem
redu na području Nacionalnog parka "Paklenica" ("Službeni
vjesnik općine Benkovac, Biograd n/m, Obrovac i Zadar", broj 5/86.).

Članak 43.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-04/96-04/19

Urbroj: 532/1-10-3/6-96-1

Zagreb, 2. svibnja 1996.

Ravnatelj

**Ferdinand Meder, prof., v.r.**

Pravilnik, NN 38/1996-767
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)